આ પ્રસંગે ગાંધી વિદ્યાપીઠ વેડછીના પ્રમુખ અમરસિંહભાઈ ઝેડ. ચૌધરીએ સમગ્ર દક્ષિણ ગુજરાતમાં ગાંધી વિચારનો પ્રચાર પ્રસાર કરવો જરૂરી હોવાનું જણાવ્યુ હતું. તેમણે આગામી આયોજન અને કાર્યક્રમો અંગે ઉપસ્થિત ગાંધીજનોને માહિતી આપી હતી. બુનિયાદી શિક્ષણ રચનાત્મક સંઘના પ્રમુખ અરવિંદભાઈ દેસાઇએ જણાવ્યુ હતું કે ગાંધીના વિચારો ભૂતકાળમાં પ્રસ્તુત હતા, આજે પણ પ્રસ્તુત છે અને ભવિષ્યમાં પણ પ્રસ્તુત રહેવાના છે. આજે સમગ્ર દુનિયામાં મહાત્મા ગાંધીના 150 વર્ષ પૂરા થતાં દેશ અને દુનિયામાં લોકો ગાંધી વિચારના કાર્યક્રમો યોજી રહ્યા છે અને તે આખું વર્ષ ચાલવાના છે. તેમણે ગાંધીજીના દક્ષિણ આફ્રિકાના આંદોલન અને ભારતમાં અંગ્રેજોએ સામે અહિંસક લડત વિષે વિસ્તૃત જાણકારી આપતા જણાવ્યુ હતું કે આજે મહાત્મા ગાંધીજીએ હિન્દ સ્વરાજમાં વર્ણવેલી સ્થિતિ આબેહૂબ જોવા મળી રહી છે. વિજ્ઞાન અને ટેક્નોલૉજીએ હરણફાળ ભરી હોવા છતાં ગરીબાઈ, શોષણ, અત્યાચારો, પર્યાવરણના પ્રશ્નો, તેમજ બીજા અનેક પ્રશ્નો દેશ દુનિયાને સતાવી રહ્યા છે. શિક્ષણની સ્થિતિ કથળી છે. આરોગ્ય પણ બગડી રહ્યું છે. આવી સ્થિતિમાં ગાંધી વિચાર જ બચાવી શકે એમ છે. ગાંધી જ્યારે 150 વર્ષ પૂરા કરી રહ્યા છે ત્યારે એમના વિચારોને કઈ રીતે અમલમાં મૂકી શકાય તે આપણે વિચારવું પડશે.